*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*129. számú előterjesztés*

Bátaszék Város Önkormányzata Képviselő-testületének 2017. június 19-én,

8,00 órakor megtartandó **RENDKÍVÜLI** ülésére

*Naperőművek létesítése érdekében megkötött adásvételi szerződések módosításának jóváhagyása*

|  |
| --- |
| **Előterjesztő:** Dr. Bozsolik Róbert polgármester    **Készítette:** Kondriczné dr. Varga Erzsébet jegyző    **Törvényességi ellenőrzést végezte:** Takácsné Gehring Mária aljegyző  **Tárgyalja:** --- |

**Tisztelt Képviselő-testület!**

A képviselő-testület a 325/2016. (XII. 15.) önk.-i határozatával a 61/25 és a 61/26. hrsz.-ú ingatlanok értékesítéséről döntött az ipari park területén naperőmű park megvalósítása érdekében. A szerződések aláírására 2016. december 19-én és 20-án került sor. Mindkét szerződés 4. pontja a Vevő tulajdonjog bejegyzési kérelmének 6 hónapra történő függőben tartásáról rendelkezett. Eszerint a tulajdonjog átszállására vonatkozó jognyilatkozat a Vevő hitelbírálati kérelmének pozitív elbírálásáról kiadott hitelígérvény okirat átvételét követően került volna benyújtásra a Földhivatalhoz.

A két Vevő, azaz a B.TA Power Kiserőmű Kft. és a CSILLAGMEZŐ Szolgáltató Kft. ügyvezetője az előterjesztés mellékletét képező levelekben fordultak önkormányzatunkhoz, melyben arról tájékoztattak, hogy a beruházást a GINOP-8.3.1-16. kódszámú hitelprogram keretében tervezték megvalósítani, azonban a forrás idő előtti kimerülése és a program felfüggesztése miatt a beadott kérelmüket nem bírálták el.

Ezt követően azonban hitelkérelmüket a GINOP-8.4.1/B-16. KKV Energiahitel programba vitték át, melyet a Magyar Fejlesztési Bank Zrt. már befogadott, annak jóváhagyására várnak.

Tekintettel arra, hogy a 6 hónap függőben tartás határideje hamarosan lejár, indokolt mindkét adásvételi szerződés módosítása. Javasoljuk, hogy a módosítás alapján az adásvétel jogügylet tárgyát képező ingatlanok tulajdoni lapjára „a tulajdonjog fenntartással történt tulajdonjog átruházás” ténye kerüljön feljegyzésre. Azzal, hogy amennyiben a Vevők által kezdeményezett hitelbírálati eljárás legkésőbb 2017. december 31. napjáig nem zárul le és a Vevők a vételárat egyéb forrásból sem fizetik meg, fenti tény az ingatlan-nyilvántartásból törlésre kerül.

Mindkét adásvételi szerződés módosítással egységes szerkezetbe foglalt szövege az előterjesztés mellékletét képezi.

Kérem a határozati javaslat elfogadásával a szerződések módosításának jóváhagyását.

***H a t á r o z a t i j a v a s l a t :***

**Naperőművek létesítése érdekében megkötött adásvételi szerződések módosításának jóváhagyására**

Bátaszék Város Önkormányzatának Képviselő-testülete,

1. a CSILLAGMEZŐ Szolgáltató Kft.-vel 2016. december 19. napján a 61/25. hrsz.-ú ingatlanra vonatkozóan megkötött adásvételi szerződés módosítását, valamint
2. a B.TA Power Kiserőmű Kft.-vel 2016. december 20. napján a 61/26. hrsz.-ú ingatlanra vonatkozóan megkötött adásvételi szerződés módosítását

a határozat melléklete szerinti tartalommal jóváhagyja, és

1. felhatalmazza a polgármestert az adásvételi szerződések módosításának aláírására.

*Határidő:* azonnal

*Felelős*: Kondriczné dr. Varga Erzsébet jegyző

(a határozat megküldéséért)

Dr. Bozsolik Róbert polgármester

(a szerződések aláírásáért)

*Határozatról értesül*: CSILLAGMEZŐ Szolgáltató Kft.

B.TA Power Kiserőmű Kft.

Bátaszéki KÖH városüz. iroda

Bátaszéki KÖH pénzügyi iroda

irattár